als_Latn dik_Latn sag_Latn
Presidenti i Kosovës, Hashim Thaçi ka thënë se vizitën në Kanada e ka përmbyllur me takimin me homologun kanadez, Guvernatorin e Përgjithshëm, Shkëlqesinë e Tij, David Johnston.
Ai ka thënë se kanë diskutuar për marrëdhëniet e shkëlqyera mes Kosovës dhe Kanadasë, për mundësitë e përbashkëta të rritjes së bashkëpunimit në fushat strategjike të ekonomisë, si energjia, minierat, kërkimi i arit dhe bujqësia.
“Guvernatorin Johnston e njoftova për interesimin konkret të kompanive kanadeze për të investuar në Kosovë dhe për nevojën për të shtyrë përpara një agjendë dinamike bashkëpunimi ekonomiko-tregtare. Shkëlqesinë e Tij e falënderova për mikpritjen kanadeze në ditët më të vështira dhe për përkrahjen e parezervë të qeverisë dhe popullit kanadez për të mbështetur Kosovën në vizionin e saj për të qenë anëtare e barabartë e komunitetit ndërkombëtar të shteteve”, ka shkruar Thaçi në llogarinë e tij në Facebook.
I pari i vendit ka thënë se Guvernatorin Johnston e ka ftuar për vizitë Kosovën për të parë nga afër të arriturat e vendit tonë, si dhe për t’i dhënë shtytje projekteve tona të përbashkëta dhe thellimit të mëtejmë të marrëdhënieve të shkëlqyera mes Kosovës dhe Kanadasë.
“Takimin e përfunduam me përshtypjet më të mira për vlerat e përbashkëta që ndajmë dhe u sigurova nga miku ynë se Kanadaja do të vazhdojë të qëndrojë përkrahë Kosovës në rrugëtimin vizionar drejt integrimeve euroatlantike”, ka përfunduar ai.
als_Latn als_Latn als_Latn als_Latn als_Latn